钦定古今图书集成/理学汇编/文学典/第099卷 > 张诗
## 钦定古今图书集成/理学汇编/文学典/第099卷 > 张诗

按《明外史》本传：“诗字子言，顺天人。本农家李氏子。八
岁时育于宦家张氏，阅三十年始知，乃痛自悲悼，觅
得其兄弟，哭诸父母之墓，议归宗。终以张氏无子，遂
仍其旧。初学举子业于吕柟，学诗文于何景明，试有
司，令自持坐具诗，遣家僮代之，主者不可，遂拂衣去，
终身不复试。诗才故高，至是益肆力于诗，自号昆仑”
山人。翰林江晖、马汝骥、廖道南诸人咸与酬和，名日
起。乃访吕柟于解州，又访之南都，直上会稽探禹穴。
还过大梁，访李梦阳，又之汝南，视何景明疾，相守七
日。景明卒，乃返京师。所至探奇览胜，一发于诗。尝遇
孙一元于武林，一元自夸其佳句，诗掉头大笑，一元
为之夺气。诗笑谓坐客：“今日昆仑压倒太白矣。”所居
一亩之宫，择隙地种竹，风雪飘萧，欣然相对。与至跨
一蹇驴，任其所之。中途风雨饥寒，亦不改悔，必穷极
佳山水而后返。状貌魁杰，戟髯如武，夫人以燕山豪
士目之。晚节退然若愚，未尝雌黄一人。所著《骂鬼》《诘
发》《吴琳七子》诸篇，雄奇变怪，草书亦狂放有力。卒年
五十。